Judecătorii au motivat sentința de condamnare a lui Dragnea, poate începe apelul/ Înalta Curte: S-a folosit, deliberat, de ascendentul moral pe care-l avea față de inculpata

Completul de trei judecători de la Înalta Curte a motivat sentința prin care l-au condamnat pe Liviu Dragnea la 3 ani şi jumătate cu executare pentru instigare la abuz în serviciu, potrivit informațiilor G4Media.ro. Din acest moment poate începe apelul în acest dosar la completul de cinci judecători.

Decizia de condamnare a liderului PSD a fost luată pe 21 iunie de un complet de 3 judecători al ICCJ format din magistraţii Constantin Epure. Geanina Arghir şi Ştefan Pistol. Decizia a fost luată cu majoritate de voturi, preşedintele completului, Ştefan Pistol, făcând opinie separată în sensul achitării liderului PSD.

„Înalta Curte, în opinie majoritară, apreciază că în cauză din coroborarea probelor administrate rezultă faptul că inculpatul Dragnea Nicolae Liviu a fost cel care, cu intenție, folosindu-se de influență, autoritatea și puterea conferită de funcțiile deținute – președinte atât al organizației județene a P.S.D. Teleorman, cât și al Consiliului Județean Teleorman – a determinat-o pe inculpata Alesu Floarea să săvârșească infracțiunea de abuz în serviciu (…)În reușita demersului său infracțional, inculpatul Dragnea Nicolae Liviu s-a folosit, deliberat, de ascendentul moral pe care-l avea față de inculpata Alesu Floarea”, se mai arată în motivare, potrivit Antena 3.

Potrivit site-ului Înaltei Curţi de Casaţie şi Justiţie (ICCJ), atât procurorii DNA, cât şi o parte dintre inculpaţii din procesul angajărilor fictive de la Protecţia Copilului Teleorman au declarat apel.

Liviu Dragnea a declarat apel chiar a doua zi după sentinţa ICCJ prin care a fost condamnat la o pedeapsă de 3 ani şi jumătate cu executare pentru instigare la abuz în serviciu. Astfel, apelul liderului PSD a fost înregistrat pe 22 iunie.

Tot pe 22 iunie a formulat apel şi Floarea Alesu, fosta directoare de la Protecţia Copilului Teleorman, condamnată la 3 ani şi 7 luni cu executare pentru abuz în serviciu. Ea a fost găsită vinovată de instanţă pentru că a răspuns comenzilor fostului preşedinte al Consiliului Judeţean Teleorman, Liviu Dragnea, şi a acceptat ca Adriana Botorogeanu şi Anisa Stoica, cele două pesediste angajate la Protecţia Copilului Teleorman, să nu vină la serviciu, dar să primească în schimb salariu.

În schimb, fosta soţie a liderului PSD, Bombonica Prodana, nu a declarat apel, însă termenul de 10 zile de la data comunicării deciziei în care poate fi formulat nu a expirat. În cazul ei, instanţa a constatat încetarea procesului penal, aşa cum a cerut şi DNA, după ce şi-a achitat partea ei de prejudiciu, peste 30.000 de lei din totalul de 108.000 de lei.

Şi DNA a formulat apel pe 28 iunie. Potrivit unor surse judiciare, procurorii sunt nemulţumiţi că instanţa l-a achitat pe Liviu Dragnea pentru infracţiunea de instigare la fals intelectual şi pentru că l-a condamnat doar la 3 ani şi 6 luni cu executare pentru instigare la abuz în serviciu, deşi la ultimul termen al procesului din 15 mai, procurorul DNA a cerut aplicarea unei sancţiuni de 7 ani şi jumătate în cazul liderului PSD.

Foto: InquamPhotos / Octav Ganea